《播州程氏世泽堂》
明代·程敏政

闻说家声自洛中，几年移筑向蚕丛。短檠不废箕裘业，一剑长收保障功。

心吐秀葵知晓日，根蟠乔木自春风。等閒庆泽应难尽，长共滔滔蜀水东。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。